八月五日中部官舍讀唐曆天寶已來追愴故事
作者：舒元輿
朝代：唐

paragraphs: 將尋國朝事，靜讀柳芳曆。
八月日之五，開卷忽感激。
正當天寶末，撫事坐追惜。
仰思聖明帝，貽禍在肘腋。
楊李盜吏權，貪殘日狼籍。
燕戎伺其便，百萬奮長戟。
兩河連煙塵，二京成瓦礫。
生人死欲盡，揳業猶不息。
肅宗傳寶圖，寇難連年擊。
天地方開泰，鑄鼎成繼述。
萬國哭龍衮，悲思動蠻[貊]。
自此千秋節，不復動金石。
悲風揚霜天，繐帷冷塵席。
零落太平老，東西亂離客。
往往爲余言，嗚咽淚雙滴。
況當近塞地，哀吹起邊笛。
撫几觀陳文，使我心不懌。
花萼笑繁華，溫泉樹容碧。
霓裳煙雲盡，梨園風雨隔。
露囊與金鏡，東逝驚波溺。
昔聞歡娛事，今日成慘慼。
神仙不可求，劒璽苔文積。
萬古長恨端，蕭蕭泰陵陌。